Aquest dissabte 4 d'abril a les 18h es farà un programa especial en streaming i en directe al web del festival per presentar les novetats d'aquesta edició que comptarà amb la participació de la majoria dels artistes programats
L'estat d'alarma i les conseqüències de la Covid-19 han fet que l' Strenes, el festival amb suport de l'ICEC, on es presenten les novetats discogràfiques catalanes s'hagi ajornat.
El festival, previst inicialment pel mes de març, se celebrarà finalment del 26 de juny a l'11 de juliol.
La major part de la programació s'ha pogut reubicar i per tant es realitzaran un total de 24 concerts, que suposa el 80% de la programació que s'havia de fer el passat mes de març.
D'aquesta manera, un any més, l'Strenes transformarà Girona en l'epicentre musical de Catalunya.
A més, amb l'habitual posada en escena de luxe que ofereix els emplaçaments únics dels concerts sempre a l'alçada de les estrenes que acullen.
Blaumut estrenarà el seu aclamat nou disc 0001 a les escales de la catedral, el mateix escenari que acollirà el concert únic de La Casa Azul.
Els acompanyaran Joan Serredell i David Busquets.
Meritxell Nedderman presentant el seu debut discogràfic In The Backyard of the Castle, i Judit Neddermann avançant cançons del seu futur disc Aire, acaben de completar els concerts a aquest magnífic escenari.
Miki Nuñez actuarà acompanyat d'amics a l'Auditori de Girona en dos concerts que tenien les entrades exhaurides.
Serà un espectacle únic i irrepetible on es veurà el terrassenc interpretar les cançons del seu disc Amuza, amb col·laboracions que no decebran.
Sopa de Cabra també farà sonar les cançons del seu darrer disc, La Gran Onada a un Auditori que també comptava amb les entrades exhaurides.
Tancarà la programació a l'Auditori de Girona un dels concerts més originals i irrepetibles de l'any que commemorarà el 25è aniversari d'un dels discos contemporanis més mítics.
Es tracta de Nirvana Unplugged in New York, interpretat per la violoncel·lista escollida per Kurt Cobain que va enregistrar el disc acompanyada pel grup de tribut internacional The Buzz Lovers.
Amb aquest concert es podrà reviure íntegrament un dels discos més icònics del grunge amb una escenografia que recrearà la original.
El Teatre Municipal de Girona acollirà una programació amb quatre concerts molt esperats: Els Glaucs, considerats una de les bandes més populars de l'anomenada segona generació del rock català, celebren vint-i-cinc anys dalt dels escenaris aquest 2020 i ho faran amb noves cançons sota el braç, que es publicaran aviat.
També s'hi podrà veure la mallorquina resident a Barcelona, Maika Makowski.
El seu talent innat, la seva sensibilitat, juntament a una de les millors posades en escena, fan que la publicació del seu nou disc sigui un esdeveniment molt esperat.
Un altre artista també mallorquí i també molt esperat serà Tomeu Penya.
Després de molts anys sense actuar a Girona, l'entranyable cantautor oferirà una de les nits memorables d'aquesta edició.
Tancarà l'escenari del Teatre Municipal el grup liderat per Arnau Tordera, Obeses.
La seva original proposta ha anat guanyant adeptes allà on van.
A l'Strenes oferirà el seu nou espectacle Obeses i el Cor d'Obeses.
Una de les novetats que no podia fallar en aquesta edició especial és la primera Xefla de l'Strenes a La Mirona, que reunirà a tres dels grups de música festiva més en forma del moment.
Oques Grasses, que estrenaran a comarques gironines el nou directe de Fans del sol, Gertrudis, que presentaran en directe les cançons del seu exitós darrer disc No em dona la gana, i Koers, que presentaran el seu esperat segon disc, That Day.
Una altra de les novetats que es recupera és l' Strenes Delicatessen, que agruparà al Centre Cultural La Mercè, els concerts de tres grans formacions indies.
El super grup Mi Capitán, format per músics de Love Of Lesbian, Egon Soda, Sidonie o Standstill, farà gala del seu rock canalla estrenant cançons noves.
També Mazoni, la banda liderada per Jaume Pla, tot un supervivent de l'escena musical catalana, presentarà les magnífiques cançons del seu darrer treball, Desig imbècil.
Tancarà la nit Carmen 113, el grup guanyador del Talent Gironí 18, que presentaran el seu esperat nou disc, Hipnòtica.
Un pas endavant a la seva carrera, on la música electrònica té una major rellevància.
La programació al Centre Cultural La Mercè la tancaran la cantautora de moda, SUU, que presentarà en directe les cançons del seu aclamat Ventura, un disc que compta amb la producció de Carlos Sadness.
L'acompanyarà el grup Relat, que és una de les bandes gironines de la temporada.
Finalistes del concurs Sona9, guanyadors de premis com el de les Cases de la Música, fan que el seu debut sigui molt esperançador.
Aquest dissabte 4 d'abril en streaming i en el web del festival es podran seguir en directe les novetats d'enguany i també hi participaran alguns dels artistes com Sopa de Cabra, La Casa Azul, Suu, Miki Núñez...i molts més.